Oficialusis leidinys 226 E , 15/09/2005 p. 0361 - 0364



P6_TA(2004)0114 Bhopalas Europos Parlamento rezoliucija dėl Bhopalo Europos Parlamentas, - atsižvelgdamas į Darbo tvarkos taisyklių 115 straipsnio 5 dalį straipsnį, A. kadangi 2004 m. sukanka 20 metų nuo Bhopalo tragedijos, kuri buvo didžiausia žinoma pramonėje įvykusi katastrofa, B. kadangi 1984 m. gruodžio 2 d. naktį daugiau kaip 35 tonos toksinių dujų nutekėjo iš Bhopalo pesticidų gamyklos, priklausiančios JAV tarptautinės bendrovės Union Carbide Corporation (UCC) Indijos dukterinei įmonei Union Carbide India Limited (UCIL); dujų nuotekas didžiąja dalimi sudarė mažiausiai 24 tonos itin nuodingo metilizocianato, C. kadangi per kitas 2-3 dienas mirė daugiau kaip 7000 žmonių, o daug kitų buvo sužalota, ir kadangi per pastaruosius 20 metų apytiksliai 15-30 tūkstančių žmonių mirė nuo ligų, susijusių su dujų nutekėjimu; kadangi Madhya Padešo vyriausybės Nukentėjusių nuo Bhopalo dujų tragedijos paramos ir reabilitacijos skyriaus 2003 m. kasmetinis pranešimas atskleidė, kad iki 2003 m. spalio mėnesio kompensacijos buvo skirtos 15248 mirties atvejų ir 554895 sužalojimų ir negalios atvejų, D. kadangi dabar daugiau kaip 100000 dujų paveiktų žmonių tebekenčia nuo chroniškų sekinančių ligų, kurių gydymas dažniausiai nėra veiksmingas, o dėl to žmonės tampa socialiai atstumtais ir atsiskyrę gyvena varge bei yra laikomi "gyvais mirusiaisiais", E. kadangi Union Carbide gamyklos Bhopale projektui ir darbui aiškiai netaikė tokių pačių saugos normų, kokias taiko JAV, neturėjo jokio išsamaus avarijų Bhopale likvidavimo plano ar sistemos, kaip įspėti Bhopalo vietines bendruomenes apie dujų nuotėkius, nepaisant jau 1982 m. pasigirdusių rimtų susirūpinimą Bhopalo gamyklos saugumu išsakančių pranešimų, F. kadangi Union Carbide paliktos cheminės medžiagos net dabar tebenuodija vandens tiekimo tinklą, sukeldamos vėžį ir įgimtas ydas, G. kadangi 1999 m. netoli katastrofos vietos atliktu gruntinio ir šulinio vandens tyrimu nustatyta, kad gyvsidabrio kiekis nuo 20000 iki 6 milijonų kartų viršija įprastą kiekį; kadangi vėžį, smegenų ligas ir įgimtas ydas sukeliančių cheminių medžiagų buvo rasta ir vandenyje; ir kadangi buvo nustatytas 50 kartų didesnis trichloretano (chemikalo, kliudančio vaisiaus vystymuisi) kiekis negu leidžiama JAV Aplinkos apsaugos agentūros numatytose saugumo normose, H. kadangi, Dow Chemicals 2001 m. įsigijus Union Carbide už daugiau kaip 10 milijardų JAV dolerių, naujieji savininkai atsisakė sutvarkyti Bhopalo katastrofos teritoriją, kuri ir toliau teršia aplinką, ir atsisakė finansuoti katastrofos aukų gydymą, I. kadangi, praėjus 20 m., po katastrofos išlikę gyvi asmenys vis tebelaukia teisingos kompensacijos, adekvačios medicininės pagalbos ir gydymo bei nuodugnaus ekonominio ir socialinio atkūrimo, J. kadangi 1989 m. Union Carbide ir jos dukterinė įmonė Indijoje sutiko sumokėti 470 mln. JAV dolerių pagal su Indijos vyriausybe sudarytą taikos susitarimą dėl visų žalos atlyginimo reikalavimų, šį susitarimą patvirtino Indijos Aukščiausiasis teismas, o visa jame numatyta suma buvo sumokėta Indijos vyriausybei iškart po Aukščiausiojo teismo sprendimo, K. kadangi, sumokėjus teisininkų atlyginimus ir įtariamus kyšius korumpuotiems Indijos pareigūnams, iš 470 mln. JAV dolerių sumos liko menka 300 JAV dolerių suma kiekvienam katastrofoje nukentėjusiam asmeniui, ir šios sumos neužtenka net gydymo išlaidoms padengti, L. kadangi 2004 m. liepos mėnesį Indijos Aukščiausiasis teismas nurodė Indijos vyriausybei perduoti aukoms visas papildomas susitarime numatytas lėšas, M. kadangi per tiek metų 105000 nukentėjusiųjų skirtos lėšos buvo paskirstytos daugiau kaip penkis kartus didesniam žuvusiųjų, sužalotų ir neįgaliųjų skaičiui nei tas, kuriuo rėmėsi Aukščiausiasis teismas skaičiuodamas žalos atlyginimo sumą, dėl to buvo padaryta didžiulė skriauda katastrofos aukoms; ir kadangi išmokas iš likusios menkos sumos galų gale buvo pradėta mokėti tik 1992 m., N. kadangi Indijos vyriausybė dėjo nepakankamai pastangų apsaugoti žmones nuo vėlesnio poveikio ir sužalojimų, ir iki šiol nėra įvertinta žala ar numatytas jos atlyginimo planas, O. kadangi, pagal susitarimą Indijos vyriausybė prisiėmė atsakomybę kompensuoti Bhopalo gyventojams gydymo išlaidas tolesnių ligų atvejais, P. kadangi dėl menkos sveikatos priežiūros sistemos kokybės daugelis išlikusių gyvų asmenų turėjo išleisti didžiąją dalį jiems skirtų kompensacijų gydymuisi pas privačius gydytojus, Q. kadangi, nepaisydama Aukščiausiojo teismo 2004 m. gegužės mėnesio nurodymo, kuriame nustatyta tiekti švarų geriamąjį vandenį nuo užkrėsto vandens nukentėjusiems gyventojams, Madhya Padešo vyriausybė to pilnai dar neįgyvendino, R. pripažindamas, kad UCC/Dow ir Indijos bei Madhya Padešo vyriausybės neįvykdė savo atitinkamų įsipareigojimų, nes nesukliudė dujoms nutekėti ir nesutvarkė šio nutekėjimo padarinių, taip pat neužkirto kelio ir nesustabdė nuolatinio aplinkos ir vandens teršimo toksiškoms ir pavojingomis medžiagomis, 1. išreiškia nuoširdžią užuojautą mirusiųjų artimiesiems ir nuo apsinuodijimo dujomis padarinių kenčiantiems asmenims bei ragina katastrofos aukoms suteikti geresnes kompensacijas ir gydymą; 2. smerkia tai, kad kol teisininkai tebesiginčija, kas turėtų prisiimti atsakomybę dėl katastrofos paveiktų asmenų, vis dar nėra patenkinami kasdieniai gyventojų švaraus vandens poreikiai; 3. ragina Indijos ir Madhya Padešo vyriausybes: a) užtikrinti, kad Bhopalo vietovė būtų veiksmingai ir skubiai nukenksminta ir išvalyta; b) užtikrinti, kad nuolatos būtų tiekiama pakankamai švaraus vandens buitiniams katastrofos paveiktų gyventojų poreikiams patenkinti, kaip nurodė Aukščiausiasis teismas, o visiems išlikusiems gyviems asmenims užtikrinti tinkamą ir prieinamą sveikatos priežiūrą; c) peržiūrėti nukentėjusiųjų pagal 1989 m. susitarimą gautas kompensacijas ir, laikantis Aukščiausiojo teismo 1991 m. nurodymo, papildyti trūkstamas sumas; 4. labai apgailestauja dėl to, kad Union Carbide ir Indijos vyriausybės 1989 m. susitarimas niekada neturėjo teigiamo poveikio nuo dujų nukentėjusiems asmenims ir kad jame iš tikrųjų nebuvo skiriama dėmesio šio nutekėjimo poveikiui aplinkai; 5. pabrėžia, kad visi išlikusiųjų gyvųjų bandymai pasiekti teisingumo JAV ir Indijos teismuose iki šiol buvo nesėkmingi; 6. reikalauja nepriklausomo tyrimo dėl dabartinės padėties Bhopale, kuris galbūt galėtų būti atliktas JT Žmogaus teisių komisijai prižiūrint, įpareigojant tyrimą atliekančius asmenis nuvažiuoti į Indiją ir ištirti UCIL/UCC veiklos padarinius ir Bhopalo katastrofos sukeltą gruntinio vandens ir aplinkos taršą, o kartu poveikį žmogaus teisėms katastrofos paliestose bendruomenėse; 7. remia Pasaulio sveikatos organizacijos 2001 m. gruodžio mėnesį pradėtą iniciatyvą pasitelkiant Tarptautinę cheminių medžiagų saugumo programą gerinti nacionalinį ir pasaulinį pasirengimą cheminėms avarijoms ir reagavimą į jas kuriant ankstyvo įspėjimo sistemą ir pajėgumų stiprinimo valstybėse narėse programą; 8. pabrėžia, kad pagrindinės katastrofos priežastys - blogos darbo sąlygos, jokių tinkamų saugumo sistemų nebuvimas, visiškai netinkamas rizikos įvertinimas Bhopalo gamykloje, apie kuriuos žinojo ir už gamyklos veiklą atsakingi vadovai, ir Indijos valdžios institucijos; 9. mano, kad, siekiant ateityje išvengti tokių nelaimių, sveikatos ir saugumo darbo vietoje užtikrinimas turėtų būti būtina sąlyga visoms besivystančiose šalyse investuojančioms bendrovėms; 10. ragina Komisiją ištirti, kaip Europos Sąjunga galėtų padėti kruopščiai ir galutinai išvalyti katastrofos teritoriją tuo tarpu tiekdama geriamąjį vandenį; 11. džiaugiasi dėl Komisijos teisėkūros pasiūlymų (KOM(2003)0644), kuriais suteikiama daugiau informacijos apie 30000 šiuo metu naudojamų cheminių medžiagų; 12. paveda Pirmininkui perduoti šią rezoliuciją Tarybai, Komisijai, JT Žmogaus teisių komisijai, Indijos ir Madhya Padešo vyriausybėms bei Dow Chemical Company. --------------------------------------------------